**การพัฒนาทักษะการอ่านตัวพินอินภาษาจีน โดยใช้รูปแบบกิจกรรมการเรียนรู้ของ**

**ฮันเตอร์ ประกอบแบบฝึกทักษะของนักเรียนชั้นประถมศึกษาปีที่ 5**

**The Development of Chinese Learning Activities in Pinyin Reading Skills by Using the Hunter Instructional Activities with Skill Exercises for Pratomsuksa 5 Students**

**ชนากานต์ ขำดำรงเกียรติ1\*, ชมพูนุท เมฆเมืองทอง2, สุรกานต์ จังหาร3**

**Chanakan Khumdumrongkiet1\*, Chomphunut Makemuengthong2, Surakarn Janghan3**

1,3 สาขาวิชาหลักสูตรและการเรียนการสอน คณะครุศาสตร์ มหาวิทยาลัยราชภัฏมหาสารคาม

1,3 Curriculum and Instruction, Faculty of Education, Mahasarakham Rajabhat University

2 สาขาวิชาภาษาไทยเพื่อการศึกษา คณะมนุษยศาสตร์และสังคมศาสตร์ มหาวิทยาลัยราชภัฏมหาสารคาม

2 Department of Thai for Communication, Faculty of Humanities and Social Sciences,

Mahasarakham Rajabhat University

\*Corresponding email: chanakank56@gmail.com

Received: 18 June 2021; Revised: 15 July 2021; Accepted: 3 August 2021

**บทคัดย่อ**

การวิจัยเรื่อง การพัฒนาทักษะการอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ ประกอบแบบฝึกทักษะของนักเรียนชั้นประถมศึกษาปีที่ 5 มีวัตถุประสงค์เพื่อ 1) พัฒนากิจกรรมการเรียนรู้ทักษะการอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ประกอบแบบฝึกทักษะสำหรับนักเรียนชั้นประถมศึกษาปีที่ 5 ที่มีประสิทธิภาพตามเกณฑ์ 80/80 2) เปรียบเทียบทักษะการอ่านตัวพินอินภาษาจีนของนักเรียนชั้นประถมศึกษาปีที่ 5 หลังเรียนด้วยรูปแบบกิจกรรมการเรียนรู้ของฮันเตอร์ประกอบแบบฝึกทักษะที่พัฒนาขึ้นกับเกณฑ์ร้อยละ 80 และ 3) ศึกษาความพึงพอใจของนักเรียนที่มีต่อกิจกรรมการเรียนรู้การอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ประกอบแบบฝึกทักษะ การวิจัยครั้งนี้เป็นการวิจัยเชิงทดลอง กลุ่มตัวอย่าง คือ นักเรียนชั้นประถมศึกษาปีที่ 5 โรงเรียนอนุบาลกิติยา อำเภอเมืองฯ จังหวัดมหาสารคาม ภาคเรียนที่ 2 ปีการศึกษา 2563 จำนวน 41 คน ซึ่งได้จากการสุ่มแบบกลุ่ม เครื่องมือที่ใช้ในการวิจัย ประกอบด้วย 1) แผนการจัดการเรียนรู้ จำนวน 16 แผน 2) แบบฝึกทักษะการอ่านตัวพินอินภาษาจีน 3) แบบทดสอบวัดทักษะการอ่านตัวพินอินภาษาจีน และ 4) แบบสอบถามความพึงพอใจ สถิติที่ใช้ในการวิเคราะห์ข้อมูล ได้แก่ ค่าร้อยละ ค่าเฉลี่ย ส่วนเบี่ยงเบนมาตรฐาน และค่าทีแบบกลุ่มเดียว

ผลการวิจัยพบว่า 1) กิจกรรมการเรียนรู้ทักษะการอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ประกอบแบบฝึกทักษะ สำหรับนักเรียนชั้นประถมศึกษาปีที่ 5 จึงมีประสิทธิภาพ 85.11/84.72 2) นักเรียนชั้นประถมศึกษาปีที่ 5 มีคะแนนทักษะการอ่านตัวพินอินภาษาจีนหลังเรียนด้วยรูปแบบกิจกรรมการเรียนรู้ของฮันเตอร์ประกอบแบบฝึกทักษะ คิดเป็นร้อยละ 84.72 สูงกว่าเกณฑ์ร้อยละ 80 อย่างมีนัยสำคัญทางสถิติที่ระดับ .05 3) นักเรียนชั้นมัธยมศึกษาปีที่ 5 มีความพึงพอใจต่อต่อกิจกรรมการเรียนรู้การอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ ประกอบแบบฝึกทักษะ โดยรวมอยู่ในระดับมาก

**คำสำคัญ**: ทักษะการอ่านตัวพินอินภาษาจีน, รูปแบบกิจกรรมการเรียนรู้ของฮันเตอร์, แบบฝึกทักษะ

**ABSTRACT**

The objectives of this research were 1) to develop learners' Chinese Learning Activities in Pinyin Reading Skills by using the Hunter Instructional Activities with Skill Exercises for Pratomsuksa 5 students to be effective according to the criteria 80/80. 2) to compare the Chinese Learning Activities in Pinyin Reading Skills by using the Hunter Instructional Activities with Skill Exercises after learning for Pratomsuksa 5 students with the 80 standard criteria. And 3) to study the satisfaction of Pratomsuksa 5 students related to the Hunter Instructional Activities. This research is experimental research. The sample of 41 participants were Pratomsuksa 5 students in the second semester of the 2020 academic year at Anuban Kitiya School, Muang District, Mahasarakham province, which was analyzed from Cluster sampling. Research instruments are featured with 1) Learning plans using the Hunter Instructional Activities 2) the Pinyin Reading Skills test 3) Exercises Skills test and 4) Satisfaction questionnaire. The data were analyzed by using percentage, frequency, standard deviation, and one-sample t-test.

The results showed that: 1) the efficiency of the Instructional Activities by Hunter of Pratomsuksa 5 student was 85.11/84.72 2) The learning through Chinese Learning Activities in Pinyin Reading Skills by using the Hunter Instructional Activities for Prathomsuksa 5 Students was 84.72 percentage, higher at 80 percentage, and 3) The Pratomsuksa 5 student’s satisfaction towards the Hunter Instructional Activities was overall high.

**Keywords:** Chinese Learning Activities in Pinyin Reading Skills, The Hunter Instructional

Activities, Skill Exercises

**บทนำ**

ตามที่กระทรวงศึกษาธิการมีนโยบายปฏิรูปการเรียนรู้ภาษาต่างประเทศ นอกจากยกระดับคุณภาพ ทั้งระบบความสัมพันธ์ด้านคุณภาพการศึกษาและพัฒนาศักยภาพให้ผู้เรียนมีความเข็มแข็งแล้ว ภาษาจีนยังเป็นภาษาที่สองที่มีความจำเป็นอย่างยิ่งภาษาหนึ่ง กระทรวงศึกษาธิการจึงมีการกำหนดนโยบายการปฏิรูปการเรียนการสอนภาษาจีนในระดับการศึกษาขั้นพื้นฐานให้มีความเข้มแข็งและมีคุณภาพได้มาตรฐานสากลโดยมุ่งเน้นการพัฒนาส่งเสริมสนับสนุนผู้เรียนให้มีความรู้ ความสามารถและทักษะทางภาษาจีนอย่างมีประสิทธิภาพเพื่อนำไปใช้ในการสื่อสาร การแสวงหาความรู้ การศึกษาต่อ การประกอบอาชีพ และมีเจตคติที่ดีต่อภาษาจีน เพื่อเพิ่มความสามารถของคนไทยสู่เวทีโลก โดยให้หน่วยงานบุคลากรทุกภาคส่วนได้ตระหนักถึงความสำคัญ และความจำเป็นที่จะต้องเร่งรัดปฏิรูปการสอนภาษาจีนและร่วมมือกันดำเนินงานพัฒนาการเรียนการสอนภาษาจีนให้บรรลุเป้าหมาย (กระทรวงศึกษาธิการ, 2557)

การพัฒนาผู้เรียนให้มีความรู้และทักษะภาษาจีนในระบบการศึกษาขั้นพื้นฐาน ต้องเป็นไปตามมาตรฐานสาระการเรียนรู้ภาษาต่างประเทศ ในหลักสูตรแกนกลางการศึกษาขั้นพื้นฐาน พุทธศักราช 2551 กลุ่มสาระภาษาต่างประเทศ แต่ภาษาจีนเป็นเพียงวิชาเลือก การเรียนการสอนในแต่ละสัปดาห์มีจำนวนน้อย ไม่ต่อเนื่องเหมือนเช่นวิชาภาษาอังกฤษ ครูผู้สอนและสถานศึกษาส่วนใหญ่จึงประสบความยุ่งยากในการกำหนดขอบข่ายและสาระการเรียนรู้ให้สอดคล้องกับประสบการณ์ของผู้เรียน ซึ่งมีผู้เรียนที่มีประสบการณ์มาบ้างหรือผู้เรียนที่ไม่เคยมีประสบการณ์มาก่อน ครูจึงต้องการแนวทางที่ชัดเจนว่าขอบข่ายการเรียนรู้ภาษาจีนในแต่ละระดับชั้นควรมีมากหรือน้อยเพียงใด (กระทรวงศึกษาธิการ, 2551) ปัญหาด้านการเรียนการสอน โดยทั่วไปจะเน้นไปที่การท่องจำ อ่าน คัด และเขียนโดยไม่มีแรงจูงใจในการเรียนและการที่จะนำความรู้ไปใช้ในชีวิตประจำวัน ทำให้ผู้เรียนขาดทักษะด้านการอ่านออกเสียงพยัญชนะ สระ และวรรณยุกต์จีน อ่านไม่ถูกต้องตามหลักการอ่านออกเสียง ซึ่งอาจเกิดจากระยะเวลาการจัดการเรียนรู้ในแต่ละสัปดาห์มีน้อยเกินไปไม่ต่อเนื่อง เพราะเหตุนี้จึงทำให้ผู้เรียนได้คะแนนไม่ผ่านเกณฑ์หรือต่ำกว่าเกณฑ์มาตรฐาน จึงส่งผลให้ผู้เรียนไม่สามารถสื่อสารภาษาจีนออกมาได้อย่างถูกต้องเหมาะสม

ภาษาจีนมีลักษณะเป็นอักษรภาพ มิใช่อักษรประเภทอักขรวิธี (alphabet) เหมือนภาษาไทยหรือภาษาอังกฤษ จึงไม่สามารถแสดงการสะกดเสียงในตัวเองได้ ดังนั้นจึงมีการคิดใช้ระบบสัทอักษรพินอินที่เป็นอักษรวิธีสำหรับภาษาจีนกลางขึ้นมา เพื่อช่วยให้ผู้เรียนสามารถอ่านออกเสียงตัวอักษรนั้นได้ในภาษาจีนกลาง (แจ็ค ยู, 2546) ระบบสัทอักษรพินอินจีนเป็นปัจจัยและพื้นฐานที่สำคัญอย่างยิ่งในการเรียนภาษาจีนกลาง จะต้องมีความเข้าใจในการใช้สัทอักษรพินอิน เพื่อเป็นบันไดต่อยอดไปสู่การเรียนรู้ในระดับที่สูงขึ้น เพราะระบบสัทอักษรพินอิน คือการนำเอาอักษรโรมันแทนเสียงพยัญชนะ สระ พร้อมใส่เสียงวรรณยุกต์ในการอ่านอักษรจีนทำให้ง่ายต่อการเรียนรู้ (ศูนย์จีนศึกษา, 2552) ตัวอย่างจากภาษาจีน เช่น อักษร b และ p ผู้เรียนมักสับสนการใช้อักษรภาษาอังกฤษ ซึ่งที่จริงแล้วอักษร b = ปัว ส่วน p = พัว ซึ่งเสียง b ผู้เรียนมักออกเป็นเสียง บัว ตัวอย่างเช่น八 (bā) ปา แปลว่า แปด แต่ผู้เรียนออกเสียง บา เป็นต้น ผู้วิจัยในฐานะครูผู้สอนวิชาภาษาจีน โรงเรียนอนุบาลกิติยา จังหวัดมหาสารคาม พบว่านักเรียนชั้นประถมศึกษาปีที่ 4-6 ที่ผู้วิจัยรับผิดชอบสอนนั้นมีปัญหาในด้านทักษะการอ่านตัวพินอินภาษาจีน อ่านออกเสียงพยัญชนะและสระที่ผิดเพี้ยนไม่ชัดเจน การจดจำเสียง เครื่องหมายวรรณยุกต์ และการผันเสียงวรรณยุกต์ที่ผิด เนื่องมาจากผู้เรียนขาดความสนใจในวิชาภาษาจีน และผู้วิจัยได้เล็งเห็นว่ากิจกรรมการเรียนการสอนวิชาภาษาจีนยังไม่น่าสนใจพอ เพราะคุณครูเน้นการเรียนโดยการปฏิบัติ การอ่านออกเสียง การเขียนตัวอักษรจีน ไม่ได้ฝึกให้นักเรียนได้มีส่วนร่วมในการจัดกิจกรรมการเรียนรู้ นักเรียนไม่ได้ฝึกคิด หรือร่วมทำกิจกรรมที่เป็นกลุ่ม อีกทั้งยังขาดอุปกรณ์ สื่อการสอนที่น่าสนใจ จึงทำให้ผู้เรียนไม่มีแรงกระตุ้นในการเรียน นักเรียนเกิดความเบื่อหน่าย และการจัดการเรียนการสอนนั้นไม่บรรลุตามจุดประสงค์การเรียนรู้ ซึ่งการจัดการเรียนรู้ไม่ส่งเสริมให้ผู้เรียนมีส่วนร่วม จึงทำให้เกิดความไม่น่าสนใจ ฉะนั้นจึงมีความจำเป็นให้มีการพัฒนาทักษะการอ่านตัวพินอิน กล่าวคือ ต้องสามารถอ่านได้ถูกต้องรวดเร็ว และมีประสิทธิภาพ ปัญหาดังกล่าว ผู้ที่มีความสำคัญในการแก้ไขข้อบกพร่องคือ ครูผู้สอน

จากสภาพปัญหาที่กล่าวมาข้างต้น พบว่าปัจจัยที่ส่งผลให้การเรียนภาษาจีนไม่เป็นไปตามเป้าหมายที่กำหนดไว้หลายประการ ได้แก่ ผู้เรียนบางคนไม่ให้ความสำคัญของการเรียนภาษาจีน นอกจากจะแก้ปัญหาที่ตัวผู้เรียนแล้ว เทคนิควิธีการสอนของผู้สอนนั้นก็มีความสำคัญอย่างยิ่งที่จะช่วยในการแก้ปัญหาการอ่าน การเรียนการสอนแบบดั้งเดิมนั้นทำให้ผู้เรียนเกิดความเบื่อหน่ายและไม่อยากเรียน และบางครั้งการสอนก็เกิดความสับสนทำให้การสอนของผู้สอนนั้น ไม่ครอบคลุมทักษะการเรียนรู้ในแต่ละหน่วยการเรียนรู้ที่ครูผู้สอนได้วางแผนไว้ ทำให้การเรียนการสอนไม่เป็นไปตามลำดับและไม่มีประสิทธิภาพ แต่ถ้านักเรียนเข้าใจถึงวัตถุประสงค์ที่ครูผู้สอนต้องการจะสอน และเกิดความสนใจ ผู้เรียนก็จะตั้งใจใฝ่รู้โดยไม่ต้องถูกบังคับ จะทำให้ผลสัมฤทธิ์ทางการเรียนวิชาภาษาจีนดีขึ้น

รูปแบบการจัดกิจกรรมการเรียนรู้ของฮันเตอร์ (Hunter’s Teaching Model) เป็นรูปแบบการสอนที่มีขั้นตอนการสอนที่ชัดเจน มีรูปแบบพื้นฐานจากทฤษฎีการสอนและการปฏิบัติ เชื่อว่าการสอนจำเป็นต้องใช้ทั้งศาสตร์และศิลป์ในการวางแผนการสอน โดยเน้นความเป็นวิทยาศาสตร์ของการสอนและรวมทั้งแนวคิดเชิงจิตวิทยาที่มีความเกี่ยวข้องกับความสัมพันธ์ระหว่างเหตุ-ผล เพื่อปรับปรุงและพัฒนาตนเองให้เกิดความสำเร็จหรือประสิทธิภาพของการเรียนรู้สิ่งใหม่ ๆ ถือได้ว่าเป็นรูปแบบการสอนที่มีความชัดเจนซึ่งทำให้มีความเหมาะสมกับการใช้พัฒนาทักษะด้านการอ่าน อีกทั้งมีการเสริมกำลังใจซึ่งจะส่งผลในการส่งเสริมความภูมิใจและความเชื่อมั่นในตัวเองของผู้เรียนกับการสอนของครูผู้สอน กิจกรรมการเรียนรู้มีการเชื่อมโยงความรู้ระหว่างชีวิตประจำวันของผู้เรียนทำให้มีประโยชน์มากขึ้น การจัดกิจกรรมการเรียนรู้ตามแนวคิดของฮันเตอร์มีทั้งหมด 7 ขั้นตอน ดังนี้ 1. ขั้นนำ (Anticipatory Set) 2. ขั้นแจ้งหรือบอกวัตถุประสงค์การเรียนรู้และเป้าหมายของการเรียนรู้ (Objectives and Purposes) 3. ขั้นการนำเสนอเนื้อหาสาระใหม่ ทักษะใหม่ (Input) 4. ขั้นเสนอรูปแบบทำแบบพฤติกรรมต่าง ๆ ให้ดู (Modeling) 5. ขั้นตรวจสอบเพื่อความเข้าใจ (Checking for Understanding) 6. ขั้นการให้ฝึกปฏิบัติโดยครูคอยแนะนำ (Guided Practice) และ 7. ขั้นการให้ฝึกโดยอิสระ (Independent Practice) (Hunter,1986 อ้างถึงในวัชรา เล่าเรียนดี, 2548) ซึ่งผู้วิจัยได้ประยุกต์ใช้รูปแบบการจัดการเรียนรู้ของฮันเตอร์ โดยพิจารณาขั้นตอนการสอนให้เหมาะสมกับหลักสูตรสถานศึกษาและผู้เรียน แบ่งเป็น 4 ขั้นตอน ดังนี้ 1) ขั้นนำ ครูผู้สอนมีการรวบรวมสมาธิและทบทวนความจำของผู้เรียนจากบทเรียนในคาบก่อน โดยใช้กิจกรรมต่าง ๆ เช่น การถาม การนำบัตรคำมาใช้ และการใช้เพลง เพื่อให้ผู้เรียนจดจำคำศัพท์และฝึกอ่านออกเสียงได้อย่างถูกต้องและสนุกสนาน 2) ขั้นการสอน ครูแจกใบความรู้เกี่ยวกับวิธีการอ่านออกเสียงตัวพินอิน ครูอธิบายวิธีการออกเสียงคำศัพท์ ให้ถูกต้องตามหลักการออกเสียงระบบพินอิน และครูออกเสียงให้นักเรียนฟังเป็นตัวอย่าง 3) ขั้นการปฏิบัติ ขั้นนี้ครูผู้สอนจะนำบัตรภาพคำศัพท์ในหมวดต่าง ๆ มาให้ผู้เรียนฝึกปฏิบัติ อ่านตัวพินอินคำศัพท์ภาษาจีนและทำความเข้าใจความหมายของคำศัพท์ ผู้สอนสังเกตการอ่านออกเสียง ตรวจสอบการออกเสียงของผู้เรียนและให้คำแนะนำในการอ่านออกเสียงที่ถูกต้อง และ 4) ขั้นสรุปและนำไปประยุกต์ใช้ ขั้นนี้ครูผู้สอนและผู้เรียน สรุปวิธีการอ่านออกเสียงคำศัพท์ตัวพินอินในหมวดต่าง ๆ อ่านออกเสียงตัวพินอินพยัญชนะ สระ วรรณยุกต์ และวิธีการประสมคำ โดยใช้การถามโต้ตอบ และให้ผู้เรียนทำแบบทดสอบวัดความรู้และแบบทดสอบวัดทักษะการอ่านตัวพินอินภาษาจีนท้ายบทเรียน เพื่อตรวจสอบความเข้าใจและนำความรู้เรื่องการอ่านออกเสียงตัวพินอินไปประยุกต์ใช้ในชีวิตประจำวัน

รูปแบบการจัดกิจกรรมการเรียนรู้ของฮันเตอร์ จึงเป็นกระบวนการเรียนการสอนแบบหนึ่งที่มีกิจกรรมการสอนที่ชัดเจนสำหรับผู้สอนในการปรับปรุงและพัฒนาการจัดกิจกรรมการสอนในทุกระดับชั้นได้ เหมาะกับการสอนวิชาภาษาจีนที่เป็นทักษะที่จะต้องฝึกให้ถูกต้องและฝึกฝนอย่างสม่ำเสมอ โดยครูผู้สอนต้องดูแลอย่างใกล้ชิดและมีการตรวจสอบความเข้าใจของผู้เรียน เพื่อเป็นการพัฒนาทักษะการอ่านตัวพินอินให้มีประสิทธิภาพและพัฒนาผลสัมฤทธิ์ทางการเรียนวิชาภาษาจีนให้สูงขึ้น (นิจพร จันทรดี, 2558) นอกจากนี้ผู้วิจัยได้นำรูปแบบการจัดการเรียนรู้ของฮันเตอร์มาประยุกต์ใช้ในการสร้างแผนการจัดการเรียนรู้วิชาภาษาจีนทั้งหมด 16 แผน 16 ชั่วโมง โดยในแต่ละแผนการจัดการเรียนรู้ได้แบ่งคำศัพท์เป็นหมวดต่าง ๆ วัดทักษะการอ่านตัวพินอินภาษาจีน โดยใช้คำศัพท์จากแบบทดสอบวัดระดับความรู้ภาษาจีนระดับสากลสำหรับเยาวชน (YCT ระดับ 2) จำนวน 110 คำ มาสร้างแบบทดสอบวัดทักษะการอ่านตัวพินอินภาษาจีน (Chinese Testing International, n.d.)

แนวทางในการพัฒนารูปแบบการสอนโดยใช้รูปแบบกิจกรรมการเรียนรู้ตามแนวคิดของ ฮันเตอร์ สำหรับครูผู้สอนประกอบด้วยพื้นฐานการพัฒนาการวางแผนการจัดการสอน 3 ด้านที่ครูต้องคำนึงถึง คือ (1) ด้านเนื้อหา ครูต้องพิจารณาเลือกให้เหมาะสมกับบริบทของผู้เรียน (2) พฤติกรรมการเรียนรู้ของผู้เรียนครูต้องพิจารณาเลือกกิจกรรมการเรียนที่เหมาะสม เพื่อให้ผู้เรียนเกิดการเรียนรู้และได้ปฏิบัติจริง (3) พฤติกรรมการสอนของครู ส่วนนี้เป็นส่วนที่สำคัญมากที่สุดที่จะส่งผลถึงประสิทธิภาพในการเรียนรู้ของผู้เรียน ครูก็จะสามารถเพิ่มประสิทธิภาพในการจัดการเรียนการสอน นอกจากนี้ผู้วิจัยจะสร้างแบบฝึกทักษะการอ่านตัวพินอินมาประกอบในการจัดกิจกรรมการเรียนการรู้ของฮันเตอร์ เพื่อช่วยพัฒนาและฝึกทักษะการอ่านตัวพินอินของนักเรียน ผู้วิจัยจึงจะนำรูปแบบการจัดกิจกรรมการเรียนรู้ของฮันเตอร์ มาใช้สอนนักเรียนในระดับชั้นประถมศึกษาปีที่ 5 โรงเรียนอนุบาลกิติยา จังหวัดมหาสารคามที่เป็นผู้วิจัยได้ปฏิบัติการสอน โดยคาดหวังว่าเมื่อจัดกิจกรรมการเรียนรู้โดยใช้กิจกรรมการเรียนการรู้ของฮันเตอร์ จะช่วยให้นักเรียนมีพัฒนาการอ่านตัวพินอินภาษาจีนให้มีความชัดเจน คล่องแคล่วและถูกต้องมากขึ้น ส่งผลให้ผลสัมฤทธิ์ทางการเรียนในการเรียนวิชาภาษาจีนดีขึ้น

**วัตถุประสงค์การวิจัย**

1. เพื่อพัฒนากิจกรรมการเรียนรู้ทักษะการอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ประกอบแบบฝึกทักษะ สำหรับนักเรียนชั้นประถมศึกษาปีที่ 5 ที่มีประสิทธิภาพตามเกณฑ์ 80/80

2. เพื่อเปรียบเทียบทักษะการอ่านตัวพินอินภาษาจีนของนักเรียนชั้นประถมศึกษาปีที่ 5 หลังเรียนด้วยรูปแบบกิจกรรมการเรียนรู้ของฮันเตอร์ประกอบแบบฝึกทักษะที่พัฒนาขึ้นกับเกณฑ์ร้อยละ 80

3. เพื่อศึกษาความพึงพอใจของนักเรียนที่มีต่อกิจกรรมการเรียนรู้การอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ประกอบแบบฝึกทักษะ

**กรอบแนวคิดการวิจัย**

ในการวิจัยครั้งนี้ผู้วิจัยได้นำแนวคิดรูปแบบกิจกรรมการสอนของฮันเตอร์ (Hunter, 1986 อ้างถึงในวัชรา เล่าเรียนดี, 2548) มาประยุกต์ใช้เป็นแนวทางในการจัดการเรียนรู้ทักษะการอ่านตัวพินอิน ภาษาจีน ซึ่งมีรูปแบบการจัดกิจกรรมการเรียนรู้ตามกรอบแนวคิด ดังนี้

การพัฒนาทักษะการอ่านการอ่านตัวพินอินภาษาจีน

ชุดกิจกรรมการเรียนรู้ 4 ขั้นตอน

แบบฝึกทักษะ

ทดลองใช้กับนักเรียนชั้นประถมศึกษาปีที่ 5

ความพึงพอใจ

ทดสอบหลังเรียน

ผลการพัฒนากิจกรรม

**ภาพที่ 1** กรอบแนวคิดการวิจัย

**วิธีดำเนินการวิจัย**

ในการวิจัยครั้งนี้เป็นการวิจัยเชิงทดลอง

1. **ประชากรและกลุ่มตัวอย่าง**

**1.1 ประชากร** ได้แก่ นักเรียนชั้นประถมศึกษาปีที่ 5 โรงเรียนอนุบาลกิติยา สำนักงานคณะกรรมการส่งเสริมการศึกษาเอกชน จังหวัดมหาสารคาม ภาคเรียนที่ 2 ปีการศึกษา 2563 จำนวน 5 ห้อง มีนักเรียนทั้งสิ้น 175 คน

**1.2 ตัวอย่าง** ได้แก่ นักเรียนชั้นประถมศึกษาปีที่ 5/4 โรงเรียนอนุบาลกิติยา สำนักงานคณะกรรมการส่งเสริมการศึกษาเอกชน จังหวัดมหาสารคาม ภาคเรียนที่ 2 ปีการศึกษา 2563 จำนวน 41 คน ซึ่งได้มาโดยการสุ่มแบบกลุ่ม (Cluster Random Sampling)

1. **ตัวแปรที่ใช้ในการวิจัย**

ตัวแปรที่ใช้ในการวิจัย ประกอบด้วย

2.1 ตัวแปรต้น ได้แก่ 1) กิจกรรมการเรียนรู้ทักษะการอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ประกอบแบบฝึกทักษะ 2) แบบฝึกทักษะการอ่านตัวพินอินภาษาจีน 3) แบบสอบถามความพึงพอใจ

2.2 ตัวแปรตาม ได้แก่ 1) ทักษะการอ่านตัวพินอินภาษาจีน 2) ความพึงพอใจ

1. **ขอบเขตเนื้อหา**

สาระที่ 1 ภาษาเพื่อการสื่อสาร มาตรฐานที่ 1.1 เข้าใจและตีความเรื่องที่ฟังและอ่านจากสื่อประเภทต่าง ๆ และแสดงความคิดเห็นอย่างมีเหตุผล ต 1.1 ป.1/2 ระบุสัทอักษรตามระบบพินอิน

(拼音) อ่านออกเสียง และประสมเสียงคำง่าย ๆ ตามหลักการออกเสียง ต 1.1 ป.2/2 ระบุสัทอักษรตามระบบพินอิน (拼音) อ่านออกเสียง ประสมเสียง อ่านอักษรจีน คำศัพท์ และประโยคง่าย ๆ ตามหลักการออกเสียง และ ต 1.1 ป.5/2 ประสมเสียง อ่านออกเสียงคำ กลุ่มคำ ประโยค ข้อความ และบทฝึกออกเสียง ตามหลักการออกเสียง จำนวน 16 แผนการจัดการเรียนรู้ รวมจำนวน 16 ชั่วโมง

ในการวิจัยครั้งนี้ผู้วิจัยได้ใช้แนวคิดรูปแบบการจัดกิจกรรมการเรียนรู้ของฮันเตอร์ (Hunter,1986 อ้างถึงในวัชรา เล่าเรียนดี, 2548) พบว่า มีทั้งหมด 7 ขั้นตอน ดังนี้ 1. ขั้นนำ (Anticipatory Set) 2. ขั้นแจ้งหรือบอกวัตถุประสงค์การเรียนรู้และเป้าหมายของการเรียนรู้ (Objectives and Purposes) 3. ขั้นการนำเสนอเนื้อหาสาระใหม่ ทักษะใหม่ (Input) 4. ขั้นเสนอรูปแบบทำแบบพฤติกรรมต่าง ๆ ให้ดู (Modeling) 5. ขั้นตรวจสอบเพื่อความเข้าใจ (Checking for Understanding) 6. ขั้นการให้ฝึกปฏิบัติโดยครูคอยแนะนำ (Guided Practice) และ 7. ขั้นการให้ฝึกโดยอิสระ (Independent Practice) ซึ่งผู้วิจัยได้ประยุกต์ใช้รูปแบบการจัดการเรียนรู้ของฮันเตอร์ โดยพิจารณาขั้นตอนการสอนให้เหมาะสมกับหลักสูตรสถานศึกษาและผู้เรียน แบ่งเป็น 4 ขั้นตอน ดังนี้

1. ขั้นนำ ก่อนจะเริ่มเข้าสู่บทเรียน ครูผู้สอนมีการรวบรวมสมาธิและทบทวนความจำของผู้เรียนจากบทเรียนในคาบก่อน โดยมีการกล่าวทักทาย ถามตอบประโยคพื้นฐาน นำบัตรคำศัพท์ตัวพินอินมาให้นักเรียนอ่านออกเสียง หรือนำเพลงที่มีเนื้อหาเกี่ยวกับคำศัพท์ในบทเรียนมาร้อง เพื่อให้ผู้เรียนจดจำคำศัพท์และฝึกอ่านออกเสียงได้อย่างถูกต้องและสนุกสนาน

2. ขั้นการสอน ขั้นนี้ครูผู้สอนนำนักเรียนเข้าสู่บทเรียน โดยแจกใบความรู้เกี่ยวกับวิธีการอ่านออกเสียงตัวพินอิน พยัญชนะ สระ วรรณยุกต์ และการประสมคำ อ่านตัวพินอินคำศัพท์ภาษาจีนในหมวดต่าง ๆ โดยครูอธิบายวิธีการออกเสียงคำศัพท์ ให้ถูกต้องตามหลักการออกเสียงระบบสัทพินอิน และครูออกเสียงให้นักเรียนฟังเป็นตัวอย่าง

3. ขั้นการปฏิบัติ ขั้นนี้ครูผู้สอนจะนำบัตรภาพคำศัพท์ในหมวดต่าง ๆ มาให้ผู้เรียนฝึกปฏิบัติ อ่านตัวพินอินคำศัพท์ภาษาจีนและทำความเข้าใจความหมายของคำศัพท์ ผู้เรียนจดจำคำศัพท์ ความหมายและฝึกอ่านออกเสียงตัวพินอินจีนเป็นรายบุคคล ผู้สอนสังเกตการอ่านออกเสียง ตรวจสอบการออกเสียงของผู้เรียนและให้คำแนะนำในการอ่านออกเสียงที่ถูกต้อง รวมไปถึงให้นักเรียนทำกิจกรรม โดยครูเขียนคำศัพท์ตัวพินอิน และให้นักเรียนอ่านออกเสียง

4. ขั้นสรุปและนำไปประยุกต์ใช้ ขั้นนี้เป็นการสรุปร่วมกันระหว่างครูผู้สอนและผู้เรียน สรุปวิธีการอ่านออกเสียงคำศัพท์ตัวพินอินในหมวดต่าง ๆ อ่านออกเสียงตัวพินอินพยัญชนะ สระ วรรณยุกต์ และวิธีการประสมคำ โดยใช้การถามโต้ตอบ และให้ผู้เรียนทำแบบทดสอบวัดความรู้และแบบทดสอบวัดทักษะการอ่านตัวพินอินภาษาจีนท้ายบทเรียน เพื่อตรวจสอบความเข้าใจและนำความรู้เรื่องการอ่านออกเสียงตัวพินอินไปประยุกต์ใช้ในชีวิตประจำวัน

1. **เครื่องมือที่ใช้ในการวิจัย**

4.1 แผนการจัดการเรียนรู้วิชาภาษาจีน โดยใช้รูปแบบการจัดกิจกรรมการเรียนรู้ของ ฮันเตอร์ ประกอบแบบฝึกทักษะ ใช้เนื้อหาคำศัพท์จากแบบวัดระดับ YCT ระดับ 2 จำนวน 16 แผน ใช้เวลาสอน 16 ชั่วโมง โดยผลการประเมินคุณภาพของแผนการจัดการเรียนรู้ของผู้เชี่ยวชาญมีค่าเฉลี่ยความเหมาะสมอยู่ในระดับมากที่สุด (= 4.90, S.D. = 0.21)

4.2 แบบฝึกทักษะการอ่านตัวพินอินภาษาจีน เพื่อส่งเสริมทักษะการอ่านตัวพินอินภาษาจีน ของนักเรียนชั้นประถมศึกษาปีที่ 5/4 ที่ผู้วิจัยสร้างขึ้น โดยผลการประเมินคุณภาพของแบบฝึกทักษะการอ่านตัวพินอินของผู้เชี่ยวชาญมีค่าเฉลี่ยความเหมาะสมอยู่ในระดับมากที่สุด (= 4.80, S.D. = 0.17)

4.3 แบบทดสอบวัดทักษะการอ่านตัวพินอินภาษาจีน เพื่อส่งเสริมทักษะการอ่านตัวพินอินภาษาจีนของนักเรียนชั้นประถมศึกษาปีที่ 5/4 ที่ผู้วิจัยสร้างขึ้น เป็นเกณฑ์ให้คะแนนแบบถูกผิด จำนวน 30 ข้อ มีค่าดัชนีความสอดคล้อง (IOC) ตั้งแต่ 0.80 - 1.00 ซึ่งผู้วิจัยได้นำไปทดลองใช้กับนักเรียนที่มีลักษณะใกล้เคียงกับกลุ่มตัวอย่างจำนวน 40 คน พบว่า มีค่าอำนาจจำแนก (r) ระหว่าง 0.20 - 0.65 และมีค่าความเชื่อมั่นทั้งฉบับด้วยวิธีของโลเวท (Lovett) ซึ่งพบว่า มีค่าความเชื่อมั่น 0.92

4.4 แบบสอบถามความพึงพอใจของนักเรียนชั้นประถมศึกษาปีที่ 5 ที่มีต่อการจัดกิจกรรมการเรียนรู้ โดยใช้รูปแบบกิจกรรมการเรียนรู้ของฮันเตอร์ มีลักษณะเป็นมาตราส่วนประมาณค่า (Rating Scale) 3 ระดับ จำนวน 10 พบว่า มีค่าดัชนีความสอดคล้อง (IOC) ตั้งแต่ 0.80 - 1.00 มีค่าอำนาจจำแนก (r) ระหว่าง 0.47 - 0.70 และมีค่าความเชื่อมั่นด้วยวิธีของโลเวท (Lovett) ของแบบสอบถาม ซึ่งพบว่า มีค่าความเชื่อมั่น 0.86

1. **การเก็บรวบรวมข้อมูล**

5.1 ขอหนังสือแต่งตั้งผู้เชี่ยวชาญเพื่อตรวจสอบเครื่องมือในการวิจัยและหนังสือขอความอนุเคราะห์ ในการทดลองเครื่องมือจาก คณะครุศาสตร์ มหาวิทยาลัยราชภัฏมหาสารคาม

5.2 นำหนังสือขอความอนุเคราะห์ในการใช้เครื่องมือและเก็บรวบรวมข้อมูลเสนอต่อผู้บริหารโรงเรียนอนุบาลกิติยา ตำบลตลาด อำเภอเมืองฯ จังหวัดมหาสารคาม

5.3 **กลุ่มตัวอย่างที่ใช้ในงานวิจัย เป็นนักเรียนชั้นประถมศึกษาปีที่** 5/4 **โรงเรียนอนุบาล กิติยา ภาคเรียนที่** 2 **ปีการศึกษา** 2563 **จำนวน** 41 **คน ซึ่งได้มาจากการสุ่มแบบกลุ่ม (**Cluster Random Sampling**)**

**5**.4 **จัดตารางระยะเวลาในการทดลอง โดยการทดลองในภาคเรียนที่** 2 **ปีการศึกษา** 2563 **ใช้เวลาในการทดลองทั้งสิ้น** 16 **ชั่วโมง**

5.5 ชี้แจงจุดประสงค์การเรียนรู้ เนื้อหาสาระการเรียนรู้ให้นักเรียนที่เป็นกลุ่มตัวอย่างทราบถึงรูปแบบการเรียนการสอนที่เรียนโดยใช้รูปแบบกิจกรรมการเรียนรู้ของฮันเตอร์ เพื่อที่จะปฏิบัติได้ถูกต้อง

5.6 ดำเนินการจัดกิจกรรมการเรียนรู้กับนักเรียนชั้นประถมศึกษาปีที่ 5/4 ด้วยรูปแบบการจัดกิจกรรมการเรียนรู้ของฮันเตอร์ ประกอบแบบฝึกทักษะ จำนวน 16 แผน รวม 16 ชั่วโมง

5.7 ทดสอบหลังเรียน (Post-test) กับนักเรียนชั้นประถมศึกษาปีที่ 5/4 เมื่อสิ้นสุดการทดลองจัดกิจกรรมการเรียนรู้ด้วยชุดกิจกรรมการเรียนรู้ของฮันเตอร์ ประกอบแบบฝึกทักษะ ด้วยแบบทดสอบวัดทักษะการอ่านตัวพินอินภาษาจีน จำนวน 30 ข้อ

5.8 นักเรียนชั้นประถมศึกษาปีที่ 5/4 ตอบแบบสอบถามความพึงพอใจที่มีต่อรูปแบบการจัดกิจกรรมการเรียนรู้ของฮันเตอร์ ประกอบแบบฝึกทักษะภายหลังการจัดกิจกรรมการเรียนรู้เสร็จแล้ว ด้วยแบบสอบถามที่ผู้วิจัยสร้างขึ้น

5.9 นำข้อมูลที่ได้จากการเก็บรวบรวมข้อมูลไปทำการวิเคราะห์ข้อมูลต่อไป

**การวิเคราะห์ข้อมูล**

1. วิเคราะห์หาประสิทธิภาพของกิจกรรมการเรียนรู้ เรื่อง การพัฒนากิจกรรมการเรียนรู้ ทักษะการอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ ประกอบแบบฝึกทักษะ ของนักเรียนชั้นประถมศึกษาปีที่ 5 ตามเกณฑ์ E1/E2

2. วิเคราะห์เปรียบเทียบคะแนนเฉลี่ยด้านทักษะการอ่านตัวพินอินภาษาจีน หลังเรียนด้วยรูปแบบกิจกรรมการเรียนรู้ของฮันเตอร์ประกอบแบบฝึกทักษะกับเกณฑ์ร้อยละ 80 โดยใช้สถิติทดสอบค่า

ทีแบบกลุ่มเดียว

3. วิเคราะห์หาระดับความพึงพอใจของนักเรียนชั้นประถมศึกษาปีที่ 5 ที่มีต่อกิจกรรมการเรียนรู้การอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ประกอบแบบฝึกทักษะ โดยคำนวณหาค่าเฉลี่ย และส่วนเบี่ยงเบนมาตรฐาน

**สรุปผลการวิจัย**

1. ประสิทธิภาพของการพัฒนาทักษะการอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ ประกอบแบบฝึกทักษะของนักเรียนชั้นประถมศึกษาปีที่ 5 ที่มีประสิทธิภาพตามเกณฑ์ 80/80 แสดงดังตารางที่ 1

**ตารางที่ 1** ประสิทธิภาพของการพัฒนาทักษะการอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ ประกอบแบบฝึกทักษะของนักเรียนชั้นประถมศึกษาปีที่ 5

|  |  |  |  |  |
| --- | --- | --- | --- | --- |
| **จำนวนนักเรียน** | **คะแนนประสิทธิภาพของกระบวนการเต็ม 390 คะแนน** | | **คะแนนประสิทธิภาพของผลลัพธ์**  **เต็ม 30 คะแนน** | |
| 41 | **คะแนนเฉลี่ย** | **ร้อยละ (E1)** | **คะแนนเฉลี่ย** | **ร้อยละ (E2)** |
| 331.93 | 85.11 | 25.41 | 84.72 |
| **ประสิทธิภาพของแผนการเรียนรู้ (E1/E2) เท่ากับ 85.11/84.72** | | | |

จากตารางที่ 1 พบว่า คะแนนเฉลี่ยระหว่างเรียนที่ได้จากการทำแบบทดสอบวัดความรู้การอ่านตัวพินอิน และ*แบบฝึกทักษะการอ่านตัวพินอินท้ายแผน* เท่ากับ 331.93 คิดเป็นร้อยละ 85.11 แสดงว่า แผนการจัดกิจกรรมการเรียนรู้ มีประสิทธิภาพด้านกระบวนการ (E1) เท่ากับ 85.11 และนักเรียนได้คะแนนรวมเฉลี่ยจากการทำแบบทดสอบวัดทักษะการอ่านตัวพินอินภาษาจีน เท่ากับ 25.41 คิดเป็นร้อยละ 84.72 แสดงว่าประสิทธิภาพด้านผลลัพธ์ (E2) เท่ากับ 84.72 ดังนั้น ประสิทธิภาพความสามารถด้านการอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ สำหรับนักเรียนชั้นประถมศึกษาปีที่ 5 จึงมีประสิทธิภาพ 85.11/84.72

2. เปรียบเทียบทักษะการอ่านตัวพินอินภาษาจีนของนักเรียนชั้นประถมศึกษาปีที่ 5 หลังเรียนด้วยรูปแบบกิจกรรมการเรียนรู้ของฮันเตอร์ประกอบแบบฝึกทักษะกับเกณฑ์ร้อยละ 80

**ตารางที่ 2** ผลการเปรียบเทียบทักษะการอ่านตัวพินอินภาษาจีนของนักเรียนชั้นประถมศึกษาปีที่ 5 กับ เกณฑ์ร้อยละ 80 โดยใช้รูปแบบกิจกรรมการเรียนรู้ของฮันเตอร์ แสดงดังตารางที่ 3

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **การทดสอบ** | **n** | **คะแนนเต็ม** | **คะแนนเกณฑ์** |  | **S.D.** |  | **df** | **t** | **p-value** |
| ทักษะการอ่านตัวพินอินภาษาจีน | 41 | 30 | 24 | 25.41 | 1.73 | 84.72 | 40 | 5.231\* | 0.000 |

\* มีนัยสำคัญทางสถิติที่ระดับ 0.05

จากตารางที่ 2 แสดงการเปรียบเทียบทักษะการอ่านตัวพินอินภาษาจีนของนักเรียนชั้นประถมศึกษาปีที่ 5 หลังเรียนด้วยรูปแบบกิจกรรมการเรียนรู้ของฮันเตอร์ประกอบแบบฝึกทักษะกับเกณฑ์ร้อยละ 80 พบว่า มีคะแนนเฉลี่ยหลังเรียน เท่ากับ 25.41 คะแนน จากคะแนนเต็ม 30 คะแนน คิดเป็นร้อยละ 84.72 และเมื่อเปรียบเทียบคะแนนหลังเรียนกับเกณฑ์ร้อยละ 80 พบว่า คะแนนทักษะการอ่านตัวพินอินภาษาจีนของนักเรียนชั้นประถมศึกษาปีที่ 5 หลังเรียนสูงกว่าเกณฑ์ร้อยละ 80 อย่างมีนัยสำคัญทางสถิติที่ระดับ 0.05

3. ความพึงพอใจของนักเรียนที่มีต่อกิจกรรมการเรียนรู้การอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ประกอบแบบฝึกทักษะ โดยใช้การวิเคราะห์ค่าเฉลี่ย และส่วนเบี่ยงเบนมาตรฐาน แสดงดังตารางที่ 3

**ตารางที่ 3** ค่าเฉลี่ย และส่วนเบี่ยงเบนมาตรฐานความพึงพอใจของนักเรียนที่มีต่อกิจกรรมการเรียนรู้การอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ ประกอบแบบฝึกทักษะ

|  |  |  |  |  |
| --- | --- | --- | --- | --- |
| **รายการประเมิน** | |  | **S.D.** | **ระดับความ**  **พึงพอใจ** |
| 1 | นักเรียนรู้สึกตื่นเต้นและสนุกสนานกับเพลงที่ครูนำมาให้นักเรียนฝึกร้อง | 2.54 | 0.50 | มาก |
| 2 | เพลงหรือสื่ออิเล็กทรอนิกส์ที่นักเรียนร้องหรือออกเสียง ได้ฝึกออกเสียงภาษาจีนตรงตามเนื้อหาที่เรียน | 2.59 | 0.50 | มาก |
| 3 | นักเรียนชอบใบความรู้ที่อธิบายวิธีการประสมเสียง ทำให้เข้าใจหลักการอ่านตัวพินอินมากขึ้น | 2.51 | 0.51 | มาก |
| 4 | นักเรียนชอบและสนใจเวลาครูผู้สอนอธิบายให้เข้าใจอย่างละเอียด | 2.54 | 0.50 | มาก |
| 5 | นักเรียนสนุกกับการฝึกอ่านตัวพินอินภาษาจีนด้วยบัตรภาพคำศัพท์ | 2.66 | 0.48 | มาก |

|  |  |  |  |  |
| --- | --- | --- | --- | --- |
| **รายการประเมิน** | |  | **S.D.** | **ระดับความ**  **พึงพอใจ** |
| 6 | ครูผู้สอนตรวจสอบและแนะนำการอ่านตัวพินอินของนักเรียน ทำให้นักเรียนทราบข้อบกพร่องและแก้ไขให้ถูกต้อง | 2.63 | 0.49 | มาก |
| 7 | ครูผู้สอนสรุปให้นักเรียนเข้าใจวิธีการอ่านตัวพินอินมากยิ่งขึ้น | 2.56 | 0.50 | มาก |
| 8 | นักเรียนรู้สึกภูมิใจที่สามารถอธิบายวิธีการอ่านตัวพินอินและตอบคำถามของครูผู้สอนได้ | 2.51 | 0.51 | มาก |
| 9 | แบบฝึกทักษะ ช่วยให้นักเรียนได้ฝึกฝนทักษะการอ่านตัวพินอินมากขึ้น | 2.61 | 0.49 | มาก |
| 10 | นักเรียนชื่นชอบการทำแบบฝึกทักษะ ทำให้ได้ทดสอบความรู้ ความเข้าใจและฝึกฝนทักษะการอ่านตัวพินอิน | 2.59 | 0.50 | มาก |
|  | **เฉลี่ย** | **2.57** | **0.50** | **มาก** |

จากตารางที่ 3 พบว่า นักเรียนชั้นมัธยมศึกษาปีที่ 5 มีความพึงพอใจต่อกิจกรรมการเรียนรู้การอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ประกอบแบบฝึกทักษะ โดยรวมอยู่ในระดับมาก ( = 2.57, S.D. = 0.50) เมื่อพิจารณาเป็นรายข้อพบว่ามีความพึงพอใจอยู่ในระดับมากทั้ง 10 ข้อ เรียงลำดับค่าเฉลี่ยจากมากไปหาน้อย 3 ลำดับแรก ดังนี้ นักเรียนสนุกกับการฝึกอ่านตัวพินอินภาษาจีนด้วยบัตรภาพคำศัพท์ ( = 2.66, S.D. = 0.48) ครูผู้สอนตรวจสอบและแนะนำการอ่านตัวพินอินของนักเรียน ทำให้นักเรียนทราบข้อบกพร่องและแก้ไขให้ถูกต้อง ( = 2.63, S.D. = 0.49) และแบบฝึกทักษะ ช่วยให้นักเรียนได้ฝึกฝนทักษะการอ่านตัวพินอินมากขึ้น ( = 2.61, S.D. = 0.49)

**การอภิปรายผล**

1. กิจกรรมการเรียนรู้ทักษะการอ่านตัวพินอินภาษาจีน โดยใช้รูปแบบกิจกรรมการเรียนรู้ของ ฮันเตอร์ประกอบแบบฝึกทักษะ สำหรับนักเรียนชั้นประถมศึกษาปีที่ 5 มีประสิทธิภาพ 85.11/84.72 หมายความว่า นักเรียนได้คะแนนเฉลี่ยจากการวัดระหว่างเรียน *โดยใช้คะแนนรวมจากการทำ*แบบทดสอบวัดความรู้การอ่านตัวพินอิน และ*แบบทดสอบวัดทักษะการอ่านตัวพินอินท้ายของแผนการจัดการเรียนรู้* คิดเป็นร้อยละ 85.11 และได้คะแนน*เฉลี่ยจากการทำแบบทดสอบวัดทักษะการอ่านตัวพินอินภาษาจีนของผู้เรียนหลังเรียนคิดเป็นร้อยละ* 84.72 *แสดงว่า แผนการจัดการเรียนรู้ เรื่อง การอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ ประกอบแบบฝึกทักษะ ของนักเรียนชั้นประถมศึกษาปีที่* 5 *มีประสิทธิภาพ*เป็นไปตามเกณฑ์ที่ตั้งไว้ 80/80 ทั้งนี้เนื่องจากกระบวนการสร้างและพัฒนามีขั้นตอนที่เหมาะสม คือ *ผู้วิจัยได้ศึกษากิจกรรมการเรียนรู้ของฮันเตอร์ทั้ง* 7 *ขั้นตอน จึงนำมาประยุกต์ขั้นตอนกิจกรรมการเรียนรู้ของฮันเตอร์ เป็น* 4 *ขั้นตอนให้สอดคล้องกับหลักสูตรแกนกลางขั้นพื้นฐาน พุทธศักราช* 2551 *มาตรฐาน ตัวชี้วัดกลุ่มสาระการเรียนรู้ภาษาต่างประเทศ (ภาษาจีน) ศึกษาบริบทของสถานศึกษา วิเคราะห์จุดประสงค์การเรียนรู้ เนื้อหา เวลาเรียน และระดับของผู้เรียน สร้างแผนการจัดการเรียนรู้จำนวน* 16 *แผน แผนละ* 1 *ชั่วโมง รวมเป็น* 16 *ชั่วโมง* *ในการจัดทำแบบฝึกทักษะนั้นจะต้องเหมาะสมกับวัยของผู้เรียน ไม่ยากไม่ง่ายจนเกินไป และคำนึงถึงความสามารถของผู้เรียนเป็นสำคัญ นอกจากนี้การจัดกิจกรรมการเรียนการสอนของฮันเตอร์ มีรูปแบบการสอนที่ชัดเจน เนื่องจากจุดเน้นของฮันเตอร์ (วัชรา*, 2548 *อ้างถึงใน นิจพร จันทรดี*, 2558*) คือ มีการฝึกโดยครูคอยแนะนำ มีการฝึกโดยอิสระ มีการติดตามดูแลแก้ไข การฝึกช่วยเหลือกัน และมีการตรวจสอบความรู้ ความเข้าใจอย่างสม่ำเสมอ ขั้นตอนการสอนของฮันเตอร์ทุกขั้นตอนมีกิจกรรมชัดเจน มีการดำเนินการตามลำดับ พร้อมทั้งตรวจสอบความรู้ความเข้าใจ ซึ่งเหมาะกับการสอนวิชาภาษาจีนที่เป็นทักษะที่ต้องฝึกให้ถูกต้อง และฝึกฝนอย่างสม่ำเสมอจะช่วยพัฒนาทักษะการอ่านตัวพินภาษาจีนของนักเรียน* ซึ่งผลการวิจัยดังกล่าวสอดคล้องกับการวิจัยของนิจพร จันทรดี (2558) พบว่า รูปแบบการจัดกิจกรรมการจัดการเรียนรู้ของฮันเตอร์ มีประสิทธิภาพของแผนการจัดกิจกรรมการเรียนรู้ของฮันเตอร์เท่ากับ 90.27/81.25 ซึ่งสูงกว่าเกณฑ์มาตรฐานที่ตั้งไว้

2. นักเรียนชั้นประถมศึกษาปีที่ 5 มีคะแนนทักษะการอ่านตัวพินอินภาษาจีน หลังเรียนด้วยรูปแบบกิจกรรมการเรียนรู้ของฮันเตอร์ประกอบแบบฝึกทักษะ คิดเป็นร้อยละ 85.12 สูงกว่าเกณฑ์ร้อยละ 80 อย่างมีนัยสำคัญทางสถิติที่ระดับ 0.05 ที่ผลการวิจัยเป็นเช่นนี้อาจเนื่องจากรูปแบบกิจกรรมการเรียนรู้ของฮันเตอร์เป็นรูปแบบการสอนที่มีขั้นตอนที่ชัดเจน เหมาะกับการนำมาใช้ฝึกปฏิบัติทักษะที่ต้องฝึกฝนบ่อย ๆ ผู้วิจัยจึงได้ประยุกต์รูปแบบกิจกรรมการเรียนรู้ของฮันเตอร์ ออกเป็น 4 ขั้นตอน ได้แก่ 1.ขั้นนำ 2. ขั้นการสอน 3. ขั้นการปฏิบัติ และ 4. ขั้นสรุปและนำไปประยุกต์ใช้ ให้สอดคล้องกับบริบทของสถานศึกษา มาตรฐาน ตัวชี้วัด เนื้อหา และจุดประสงค์การเรียนรู้ของผู้เรียน จัดทำแผนการจัดการเรียนรู้โดยให้ผู้เชี่ยวชาญตรวจสอบและประเมินเครื่องมือ ซึ่งการพัฒนาทักษะการอ่านตัวพินอินภาษาจีน ผู้วิจัยได้ให้ผู้เรียนฝึกปฏิบัติตามที่ครูผู้สอนกำหนด และฝึกโดยอิสระ นักเรียนลงมือปฏิบัติและทำแบบฝึกทักษะการอ่านตัวพินอินภายใต้การแนะนำของครู ขณะเดียวกันครูคอยช่วยเหลือนักเรียนแต่ละคนอย่างใกล้ชิด ฝึกให้นักเรียนเกิดความความรู้ ความเข้าใจ จนทำให้ผู้เรียนเกิดความชำนาญ การปฏิบัติซ้ำบ่อย ๆ จะช่วยให้นักเรียนสามารถจดจำในสิ่งที่เรียนไปแล้วได้ และเกิดความเชื่อมั่นในตนเองจนกระทั่งส่งผลให้ผู้เรียนเกิดมั่นใจในการใช้ภาษาจีนและรักในการอ่านตัวพินอินมากขึ้น อีกทั้งแผนการจัดการเรียนรู้ เรื่อง การอ่านตัวพินอินภาษาจีน โดยใช้รูปแบบการจัดกิจกรรมการเรียนรู้ของฮันเตอร์ ประกอบแบบฝึกทักษะ กระตุ้นความสนใจให้นักเรียนได้เรียนรู้ด้วยการปฏิบัติจริง เรียนรู้ด้วยตัวเอง และเรียนรู้ด้วยความสนุกสนาน มีความสุขในการเรียน จึงทำให้การพัฒนาทักษะการอ่านตัวพินอินภาษาจีนเพิ่มขึ้น ส่งผลให้ผู้เรียนมีคะแนนทักษะการอ่านตัวพินอินภาษาจีนหลังเรียนสูงกว่าเกณฑ์ อย่างมีนัยสำคัญทางสถิติที่ระดับ 0.05 สอดคล้องกับการวิจัยของ วราภรณ์ จันดำ (2563) พบว่า ผลสัมฤทธิ์ทางการเรียนวิชาภาษาจีน โดยใช้รูปแบบการจัดกิจกรรมการเรียนการสอนของฮันเตอร์ หลังเรียนสูงกว่าเกณฑ์อย่างมีนัยสำคัญทางสถิติที่ระดับ 0.05

3. นักเรียนชั้นมัธยมศึกษาปีที่ 5 มีความพึงพอใจต่อกิจกรรมการเรียนรู้การอ่านตัวพินอิน ภาษาจีน โดยใช้รูปแบบกิจกรรมการเรียนรู้ของฮันเตอร์ประกอบแบบฝึกทักษะ โดยรวมอยู่ในระดับมาก ที่ผลการวิจัยเป็นเช่นนี้เนื่องจากการจัดกิจกรรมการเรียนรู้การอ่านตัวพินอินภาษาจีน โดยใช้รูปแบบกิจกรรมการเรียนรู้ของฮันเตอร์ประกอบแบบฝึกทักษะ เป็นการสอนที่มีขั้นตอนเป็นลำดับ การจัดการเรียนรู้ที่ชัดเจน ทำให้ทุกขั้นตอนการสอนมีความครอบคลุมในเนื้อหา มีการฝึกปฏิบัติทักษะการอ่านตัวพินอิน แบบฝึกทักษะที่ช่วยเสริมทักษะการอ่าน สื่อการสอนที่น่าสนใจ รวมไปถึงความเอาใจใส่ของครูผู้สอน ผู้เรียนได้รับคำแนะนำและความช่วยเหลือจากครูผู้สอนตลอด ทำให้ผู้เรียนรู้สึกชื่นชอบ เกิดความพึงพอใจในการร่วมทำกิจกรรม มีความสนุกสนาน มีความสนใจ กระตือรือร้นในการเรียนและการฝึกปฏิบัติ นักเรียนมีความมั่นใจในการอ่านตัวพินอินภาษาจีน สอดคล้องกับผลการวิจัยของวราภรณ์ อาจคำ (2554) พบว่า ความคิดเห็นของนักเรียนชั้นมัธยมศึกษาปีที่ 1 ที่มีต่อการจัดกิจกรรมการเรียนการสอนของฮันเตอร์ใน 3 ด้าน โดยภาพรวมมีความคิดเห็นอยู่ในระดับมากที่สุด และ นิจพร จันทรดี (2558) พบว่า ความพึงพอใจของนักเรียนด้วยแผนการจัดการเรียนรู้การอ่านภาษาจีนเพื่อความเข้าใจ ด้วยรูปแบบการจัดกิจกรรมการเรียนรู้ของฮันเตอร์ สำหรับนักเรียนชั้นมัธยมศึกษาปีที่ 6 โดยรวมผลการประเมินอยู่ในระดับดีมาก

**ข้อเสนอแนะ**

**1. ข้อเสนอแนะในการนำไปใช้**

1.1 ในการพัฒนาทักษะการอ่านของนักเรียนควรมีการใช้คำถามอย่างหลากหลายเพื่อกระตุ้นให้นักเรียนเกิดทักษะการอ่าน การคิด และให้นักเรียนได้แสดงความคิดออกมามากที่สุด

1.2 เนื่องจากนักเรียนมีความแตกต่างระหว่างบุคคล เพื่อให้นักเรียนสามารถร่วมกิจกรรมการเรียนรู้ได้อย่างบรรลุวัตถุประสงค์ ครูผู้สอนควรชี้แนะหรืออธิบายเพื่อเติมในเนื้อหาบางส่วนที่นักเรียนเข้าใจไม่ชัดเจน ตลอดทั้งครูสามารถแก้ปัญหานักเรียนกลุ่มอ่อนโดยใช้กระบวนการกลุ่ม หรือเพื่อนช่วยเพื่อน

**2. ข้อเสนอแนะในการทำวิจัยครั้งต่อไป**

2.1 ควรมีการพัฒนาแผนการจัดการเรียนที่พัฒนาทักษะด้านการฟัง และการอ่านภาษาจีน ด้วยกิจกรรมการเรียนการสอนของฮันเตอร์

2.2 ควรมีการวิจัยเปรียบเทียบกับการเรียนโดยวิธีการสอนแบบอื่น ๆ เพื่อให้ทราบถึงความแตกต่างของการพัฒนาทักษะการอ่านเพื่อความเข้าใจ

**เอกสารอ้างอิง**

กระทรวงศึกษาธิการ. (2551). *ตัวชี้วัดและสาระการเรียนรู้ภาษาจีน* *กลุ่มสาระการเรียนรู้ภาษาต่าง ประเทศ* ตาม*หลักสูตรแกนกลางการศึกษาขั้นพื้นฐาน พุทธศักราช 2551.* กรุงเทพฯ: โรงพิมพ์ชุมนุมสหกรณ์การเกษตรแห่งประเทศไทย.

กระทรวงศึกษาธิการ. (2557). *หลักสูตรแกนกลางการศึกษาขั้นพื้นฐานพุทธศักราช 2551* (พิมพ์ครั้งที่ 3). กรุงเทพฯ : โรงพิมพ์ชุมนุมสหกรณ์การเกษตรแห่งประเทศไทยจำกัด.

แจ็ค ยู. (2546). *การสะกดเสียงภาษาจีน.* กรุงเทพฯ: ศิริวัฒนาอินเตอร์พริ้นท์.

นิจพร จันทรดี. (2558). การพัฒนาการจัดการเรียนรู้การอ่านภาษาจีนเพื่อความเข้าใจด้วยรูปแบบการจัดกิจกรรมการจัดการเรียนรู้ของฮันเตอร์ ชั้นมัธยมศึกษาปีที่ 6. *วารสารช่อพะยอม*, *26*(1), 134-138.

วราภรณ์ อาจคำ. (2554). การพัฒนาทักษะการอ่าน เพื่อความเข้าใจ วิชาภาษาอังกฤษ หน่วยการเรียนรู้ เรื่อง วัฒนธรรมที่น่าสนใจ สำหรับนักเรียนชั้นมัธยมศึกษาปีที่ 1 โดยใช้กิจกรรมการเรียนการสอนของฮันเตอร์. *วารสารศึกษาศาสตร์ ฉบับวิจัยบัณฑิตศึกษา มหาวิทยาลัยขอนแก่น*, *5*(2), 72-73.

วราภรณ์ จันดำ. (2563). การพัฒนากิจกรรมการเรียนรู้วิชาภาษาจีนด้านทักษะการอ่านตัวพินอิน โดยใช้รูปแบบกิจกรรมการเรียนรู้ของฮันเตอร์ สำหรับนักเรียนชั้นมัธยมศึกษาปีที่ 2*. วารสารมหาวิทยาลัยราชภัฏร้อยเอ็ด*, *14*(1), 32-37.

วัชรา เล่าเรียนดี. (2548). *เทคนิคและยุทธวิธีพัฒนาทักษะการคิด การจัดการเรียนรู้ที่เน้นผู้เรียนเป็นสำคัญ.* นครปฐม: คณะศึกษาศาสตร์ มหาวิทยาลัยศิลปากร.

ศูนย์จีนศึกษา. (2552). *ตำราเรียนภาษาจีนระดับอุดมศึกษา 1*. กรุงเทพฯ: ศูนย์จีนศึกษา สถาบันเอเชียศึกษา จุฬาลงกรณ์มหาวิทยาลัย.

Chinese Testing International. (n.d.). *Introduction on New Youth Chinese Test (YCT) level*

*II for Elementary and Secondary School Students*.

http://www.chinesetest.cn/userfiles/file/dagang/YCT2.pdf